En af de klassiske fejl ifølge Heidi Dorff er folk, der holder for tæt på en spærrelinie. Man skal holde mindst fem meter bag en spærrelinie, så biler bagfra kan nå at køre forbi og ind igen foran inden spærregrænsen begynder. En anden klassisk fejl er at holde for tæt på et hjørne. Der skal være mindst 10 meter fra bilen og hen til kanten af hjørnet. Derudover skal man også passe på med at holde foran en port eller en anden indkørsel. Det må man ikke og det ligegyldigt hvem, der ejer huset. Parkering på fortov med to hjul oppe på fortovet er også en klassisk fejl. Ifølge Heidi Dorff holder flere bilister på den måde for at skabe mere plads på vejen. Men det er altså ulovligt. Og endelig er det ulovligt at holde på cykelstier. - Der er jo rigtig mange regler at huske på, og hvis man ikke lige parkerer i midtbyen hver dag, kan det jo være svært at huske, hvor mange meter der lige skal være til en spærrelinie eller et hjørne, siger Heidi Dorff til TV2/Nord.
Kørelærer Heidi Dorff ser tit ulovligt parkerede biler i Aalborg - og det er ofte en dyr affære i parkeringsbøder. Så det gælder om at huske på de vigtigste regler for parkering.